Simona Halep și Irina Begu sunt eligibile pentru Jocurile Olimpice, chiar dacă nu au jucat pentru România în ultimii doi ani. Dacă Irina are clasament protejat, Simona, fost lider mondial, trebuie să câștige cel puțin 700 de puncte în cele 30 de zile rămase, ca să se califice la Jocurile de la Paris. Turneul olimpic feminin de tenis va începe având 64 de jucătoare la start.
„Comitetul Federației Internaționale de Tenis a hotărât că există motive suficiente pentru ca Simona Halep și Irina Begu să fie eligibile pentru Jocurile Olimpice de la Paris, sub rezerva îndeplinirii tuturor celorlalte cerințe de calificare până la 10 iunie 2024”, a anunțat forul mondial.
ITF le-a scutit pe Halep și Begu de obligativitatea unui meci jucat pentru România în Cupa Federației în ultimele douăsprezece luni, dar atât Simona, cât și Irina trebuie să fie clasate cel puțin în prima sută mondială imediat după terminarea Marelui Șlem de la Roland Garros.
Dacă Begu mai are nevoie să joace un tur 3 la French Open, Halep trebuie să dispute cel puțin semifinalele la Roland Garros ca să adune cele peste 700 de puncte necesare calificării la Olimpiada de la Paris. Irina este singura tenismenă din țara noastră care va strânge trei prezențe la Jocurile Olimpice (Londra 2012, Rio 2016 și Paris 2024).
În cazul în care nu primește wild-card la Roland Garros, dar evoluează și câștigă toate cele 4 posibile turnee mai mici la care poate participa în următoarea lună de zile rămasă, Simona mai are șansa de a primi unul dintre cele două locuri rezervate campionilor de Grand Slam, criteriu de care poate beneficia numai dacă este clasată între primele 400 de jucătoare ale lumii.
Jocurile Olimpice de la Paris vor avea loc în perioada 26 iulie – 11 august, iar turneele de tenis vor fi jucate în Complexul Stade Roland Garros.